
RAPORT  COMUN
asupra proiectului de Lege pentru completarea art.12 din

Ordonanţa de urgenţă a Guvernului nr.23/2008

privind pescuitul şi acvacultura
(PL.x 370/2016)
În conformitate cu prevederile art. 95 din Regulamentul Camerei Deputaţilor, republicat, Comisia pentru agricultură, silvicultură, industrie alimentară şi servicii specifice şi Comisia pentru mediu şi echilibru ecologic, au fost sesizate spre dezbatere în fond cu proiectul de Lege pentru completarea art.12 din Ordonanţa de urgenţă a Guvernului nr.23/2008 privind pescuitul şi acvacultura, transmis cu adresa            nr. PL.x 370 din 26 septembrie 2016 şi înregistrat cu nr. 4c-4/481/27.09.2016, respectiv cu nr.4c-27/353/27.09.2016.
Conform prevederilor art. 75 din Constituţia României, republicată, şi ale art.92 alin. (9) pct. 1 din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de primă Cameră sesizată, a adoptat proiectul de lege  în şedinţa din 20 septembrie 2016.
Consiliul Legislativ a avizat favorabil proiectul de lege, conform avizului nr.320 din 6 aprilie 2016.
Guvernul nu susţine adoptarea proiectului de lege sus menţionat.

Comisia juridică, de disciplină şi imunităţi a avizat favorabil proiectul de lege iar Comisia pentru administraţie publică şi amenajarea teritoriului a întocmit aviz negativ asupra proiectului de lege suspus dezbaterii.
Proiectul de lege are ca obiect de reglementare completarea art.12 din Ordonanţa de urgenţă a Guvernului nr.23/2008, aprobată cu modificări şi completări prin Legea nr.317/2009, cu modificările şi completările ulterioare, în sensul ca autorităţile care administrează terenuri proprietate publică şi privată a statului aferente habitatelor piscicole naturale să asigure locuri de campare prin închiriere, pe perioada pescuitului comercial, titularilor contractelor de închiriere, asociere, concesionare sau arendare pentru resursele acvatice vii, în vederea organizării în mod eficient a activităţii de exploatare a acestor resurse. 
În conformitate cu prevederile art.61 şi art.63 din Regulamentul Camerei Deputaţilor, republicat, Comisia pentru agricultură, silvicultură, industrie alimentară şi servicii specifice şi Comisia pentru mediu şi echilibru ecologic au examinat proiectul de lege sus menţionat în şedinţe separate.
Membrii Comisiei pentru agricultură, silvicultură, industrie alimentară şi servicii specifice au examinat proiectul de lege menţionat mai sus în şedinţa din 17 octombrie 2017 iar membrii Comisiei pentru mediu şi echilibru ecologic în şedinţa din 9 mai 2017.
La lucrările Comisiei pentru agricultură, silvicultură, industrie alimentară şi servicii specifice şi-au înregistrat prezenţa un număr de 25 deputaţi, din totalul de 25 de membri ai Comisiei iar la lucrările Comisiei pentru mediu şi echilibru ecologic şi-au înregistrat prezenţa un număr de 14 deputaţi.
Conform art.55 din Regulamentul Camerei Deputaţilor, republicat, la dezbaterea proiectului de lege în cadrul Comisiei pentru agricultură, silvicultură, industrie alimentară şi servicii specifice a participat, ca invitat domnul Nicolae Dimulescu, preşedintele Agenţiei Naţionale pentru Pescuit şi Acvacultură iar la lucrările Comisiei pentru mediu şi echilibru ecologic a participat doamna Mariana Munteanu, preşedintele Patronatului Peştelui din România.
În urma examinării proiectului de lege şi a opiniilor exprimate membrii Comisiei pentru agricultură, silvicultură, industrie alimentară şi servicii specifice cu majoritate de voturi (un deputat nu a votat) iar ai Comisiei pentru mediu şi echilibru ecologic, în unanimitate, au hotărât să propună plenului Camerei Deputaţilor respingerea proiectului de Lege pentru completarea art.12 din Ordonanţa de urgenţă a Guvernului nr.23/2008 privind pescuitul şi acvacultura, din următoarele considerente:

- din iniţiativa legislativă nu se înţelege concret care sunt autorităţile vizate de textul propus, care este în mod concret regimul juridic al terenurilor aferente habitatelor piscicole în cauză şi care anume este „perioada pescuitului comercial” vizată de soluţia legislativă;
- propunerea legislativă este lipsită de claritate şi previzibilitate creând premisele unor vicii de constituţionalitate prin raportare la principiul constituţional al legalităţii, aşa cum este prevăzut de art.1 alin.(5) din Constituţia României, republicată.
În raport cu obiectul şi conţinutul său, proiectul de lege face parte din categoria legilor ordinare.

